ഖാദി വില്പനയും ഹോട്ടല് നടത്തിപ്പുമല്ല എന്റെ പണി സിപിഎമ്മിന് ആവശ്യം വര്ഗീയ സാമ്ബത്തിക ശക്തികളുടെ പിന്തുണയെന്ന് ചെറിയാന് ഫിലിപ്പ് Latest സിപിഎമ്മിനെതിരെ കടുത്ത ഭാഷയില് വിമര്ശനം ഉന്നയിച്ച് ചെറിയാന് ഫിലിപ്പ്. സിപിഎം വിട്ട് കോണ്ഗ്രസിലേക്ക് തിരിച്ചെത്തിയതിന് ശേഷം മാതൃഭൂമിക്ക് നല്കിയ അഭിമുഖത്തിലാണ് അദ്ദേഹം നിലപാട് വ്യക്തമാക്കിയത്. സിപിഎമ്മിന് വേണ്ടത് വര്ഗീയ സാമ്ബത്തിക ശക്തികളുടെ പിന്തുണയുള്ള ആളുകളെയാണെന്ന് അദ്ദേഹം പ്രതികരിച്ചു. താന് അത്തരക്കാരനല്ലെന്നും അതായിരിക്കും തന്റെ ദൗര്ബല്യമെന്നും അദ്ദേഹം കൂട്ടിച്ചേര്ത്തു. ഞാനൊരു മതശക്തിയല്ല, കൈയില് പണവുമില്ല. അതായിരിക്കും എന്റെ ദൗര്ബല്യം ചെറിയാന് ഫിലിപ്പ് പറഞ്ഞു. സര്ക്കാര് ഗുമസ്തനാകാന് ഇറങ്ങിയ ആളല്ല താന്. ഖാദി വില്പ്പനയും ഹോട്ടല് നടത്തിപ്പുമല്ല തന്റെ പണി. സിപിഎം തന്നെ രാഷ്ട്രീയ വ്യക്തിത്വമായി അംഗീകരിച്ചിട്ടില്ല. ആദ്യത്തെ അഞ്ച് വര്ഷം സിപിഎമ്മില് പരിഗണന കിട്ടിയിരുന്നു. കേരളത്തിലെ ഗ്രാമഗ്രാമാന്തരങ്ങളില് തന്നെ കൊണ്ടുപോയി പ്രസംഗിപ്പിച്ചു. അക്കാലത്ത് തന്നെ കൊണ്ടുപോയി പ്രസംഗിപ്പിച്ചവരെല്ലാം ഇന്ന് മന്ത്രിമാരാണ്. സീറ്റ് കിട്ടാത്തതിന്റെ പേരിലല്ല പാര്ട്ടി വിട്ടത്. എകെജി സെന്ററിന്റെയും സെക്രട്ടറിയേറ്റിന്റെയും വരാന്തയില് കഴിയേണ്ട ആളല്ല താനെന്നും അദ്ദേഹം പറഞ്ഞു. എകെജി സെന്ററിലും പിണറായിയുടെ വീട്ടിലും തനിക്ക് സ്ഥാനമുണ്ടായിരുന്നു. പക്ഷേ, പാര്ട്ടിയിലുണ്ടായപ്പോള് സമൂഹത്തില് സ്ഥാനം ലഭിച്ചില്ല. സിപിഎമ്മില് ആര്ക്കും ആരോടും സൗഹൃദമില്ല. നാളെ അധികാരത്തില് നിന്ന് പിണറായി ഒഴിഞ്ഞാല് അദ്ദേഹത്തിന്റെ വീട്ടില് പോലും ആരും കാണില്ലെന്നും ചെറിയാന് ഫിലിപ്പ് ചൂണ്ടിക്കാണിച്ചു. പിണറായി ഇച്ഛാശക്തിയുള്ള രാഷ്ട്രീയ നേതാവാണ്. തന്നെ ഇടതുപക്ഷത്തേക്ക് വരവേറ്റതും പിണറായിയാണ്. മുഖ്യമന്ത്രിയായ ശേഷം അദ്ദേഹവുമായി നല്ല ബന്ധമായിരുന്നു. എന്നാല് രണ്ടാമത് മുഖ്യമന്ത്രിയായപ്പോള് സത്യപ്രതിജ്ഞാ ചടങ്ങിന്റെ പാസ് പോലും തനിക്ക് ലഭിച്ചില്ല. അതുകൊണ്ടാണ് ചടങ്ങില് പങ്കെടുക്കാതിരുന്നത്. തിരുവനന്തപുരത്തെ ഹോട്ടല്, ആശുപത്രി ഉടമകളെല്ലാം ചടങ്ങിലുണ്ടായിരുന്നുവെന്നും അദ്ദേഹം ആരോപിച്ചു. ഇതെല്ലാം പാര്ട്ടിയില് തന്നെ വല്ലാതെ വേദനിപ്പിച്ചുവെന്നും അദ്ദേഹം വ്യക്തമാക്കി. English Summary : cheriyan philip allegation against cpm